Oʻzbekiston Respublikasi Prezidenti huzuridagi Orolboʻyi xalqaro innovatsiya markazini tashkil etish toʻgʻrisida
(resolution, 2024-01-20)

Orol dengizining qurib qolgan qismidagi shoʻrlangan yerlarda ilmiy-tadqiqot va amaliy ishlar koʻlamini kengaytirish, ekotizimni yaxshilash hamda munosib hayot faoliyatini taʼminlash, tadqiqotlar va innovatsiyalarning ilgʻor tajribalarini joriy etish maqsadida: 1. Oʻzbekiston Respublikasi Innovatsion rivojlanish vazirligi va Oʻrmon xoʻjaligi davlat qoʻmitasining: Islom taraqqiyot banki va Shoʻrlanish sharoitida biodehqonchilik xalqaro markazining (ICBA) ilmiy-texnik koʻmagida Oʻzbekiston Respublikasi Prezidenti huzuridagi Orolboʻyi xalqaro innovatsiya markazini (keyingi oʻrinlarda — Xalqaro innovatsiya markazi); Xalqaro innovatsiya markazi huzurida yuridik shaxs tashkil etmagan holda Orolboʻyida innovatsiyalarni qoʻllab-quvvatlash jamgʻarmasini tashkil etish toʻgʻrisidagi taklifiga rozilik berilsin. 2. Xalqaro innovatsiya markazining asosiy vazifalari va ustuvor yoʻnalishlari etib quyidagilar belgilansin: Orol dengizining qurib qolgan qismidagi shoʻrlangan yerlarda ekotizimni yaxshilash hamda munosib hayot faoliyatini taʼminlash; shoʻrlangan tuproqli muhitdagi turli muammolarni hal etish maqsadida xalqaro tashkilotlar bilan hamkorlikda innovatsiyalarni ishlab chiqish va joriy etish; sinovlar oʻtkazish uchun tajriba dalalarini tashkil etish; innovatsion texnologiyalar va yondashuvlarni, jumladan, agrooʻrmon melioratsiyasi, sahroni daraxtzorga aylantirish, suv osti ekinlari, bioenergetika, ekinlar diversifikatsiyasi, ekinlar kompleksini yetishtirish, chorvachilik, yaylovlarni rivojlantirish, qurgʻoqchilikni boshqarish va uning oqibatlarini yumshatish, iqlim oʻzgarishlariga moslashuvchanlikni belgilash, ilgari surish va taqdim etish; Orol qurishining oqibatlarini bartaraf etish va Orol dengizi havzasini ekologik sogʻlomlashtirish sohasida davlat-xususiy sherikchilikni rivojlantirish. 3. Belgilansinki: Xalqaro innovatsiya markazi davlat muassasasi shaklidagi yuridik shaxs boʻlib, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida shaxsiy hisob varaqlariga, Oʻzbekiston Respublikasi tijorat banklarida milliy va xorijiy valyutalarda talab qilib olinadigan depozit hisob varaqlariga, Oʻzbekiston Respublikasi Davlat gerbi tasviri tushirilgan va oʻz nomi yozilgan muhrga ega; Xalqaro innovatsiya markazi direktori Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri tomonidan lavozimga tayinlanadi va lavozimidan ozod etiladi; Xalqaro innovatsiya markazi xodimlariga Oʻzbekiston Respublikasi Fanlar akademiyasi ilmiy-tadqiqot muassasalarining tegishli lavozimlar boʻyicha xodimlari uchun belgilangan mehnatga haq toʻlash va moddiy ragʻbatlantirish shartlari tatbiq etiladi. 4. Oʻzbekiston Respublikasi Prezidenti huzuridagi Orolboʻyi xalqaro innovatsiya markazi ijro apparatining tuzilmasi ilovaga muvofiq tasdiqlansin. Oʻzbekiston Respublikasi Innovatsion rivojlanish vazirligi bir oy muddatda Shoʻrlanish sharoitida biodehqonchilik xalqaro markazi (ICBA) va Islom taraqqiyot banki vakillarini jalb etgan holda Oʻzbekiston Respublikasi Prezidenti huzuridagi Orolboʻyi xalqaro innovatsiya markazi toʻgʻrisidagi nizomni ishlab chiqsin va tasdiqlasin. 5. Orolboʻyida innovatsiyalarni qoʻllab-quvvatlash jamgʻarmasi mablagʻlarini shakllantirishning asosiy manbalari etib quyidagilar belgilansin: Ilm-fanni moliyalashtirish va innovatsiyalarni qoʻllab-quvvatlash jamgʻarmasi mablagʻlari; Shoʻrlanish sharoitida biodehqonchilik xalqaro markazi (ICBA) tomonidan ajratilgan (in-kind) mablagʻlar; Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi tomonidan oʻtkaziladigan grant tanlovlari natijalariga koʻra ajratiladigan mablagʻlar; Jahon banki, Osiyo taraqqiyot banki va Islom taraqqiyot banki tomonidan loyihalarni moliyalashtirishga ajratiladigan mablagʻlar; xalqaro moliya institutlari va boshqa xorijiy donorlarning grantlari; yuridik va jismoniy shaxslar, shu jumladan Oʻzbekiston Respublikasi rezidentlari boʻlmagan shaxslarning homiylik xayriyalari; qonun hujjatlarida taqiqlanmagan boshqa manbalar. 6. Belgilansinki: a) Orolboʻyida innovatsiyalarni qoʻllab-quvvatlash jamgʻarmasining mablagʻlari Xalqaro innovatsiya markazi faoliyatini moliyalashtirishga yoʻnaltiriladi, shu jumladan: Orol dengizining qurib qolgan tubidagi shoʻrlangan tuproqli yerlarda ekotizimni va barqaror hayot faoliyatini rivojlantirish, sinovlar oʻtkazish uchun tajriba dalalarini yaratish; Orol dengizining qurib qolgan qismida oʻrmon yaratish uchun koʻchatlarning yuqori unumdor urugʻlarini tayyorlash; qurgʻoqchilikni boshqarish va uning oqibatlarini yumshatish, iqlim oʻzgarishlariga moslashtirish, shuningdek, bu sohada davlat-xususiy sherikchilikni tashkil etish va uning imkoniyatlarini kengaytirish boʻyicha tadbirlar; xalqaro tashkilotlar bilan hamkorlik boʻyicha ishlarni tashkil etish; Xalqaro innovatsiya markazini zamonaviy yuqori texnologiyali uskunalar bilan jihozlash, zarur sarflash materiallari va butlovchi qismlar bilan taʼminlash; Xalqaro innovatsiya markazining joriy, moddiy-texnik taʼminlash hamda xodimlarini moddiy ragʻbatlantirish; b) Xalqaro innovatsiya markazi faoliyatini boshlangʻich bosqichda (2018-2019-yillarda) moliyalashtirish Xalqaro innovatsiya markazi tomonidan taqdim etilgan asoslangan hisob-kitoblarga muvofiq Ilm-fanni moliyalashtirish va innovatsiyalarni qoʻllab-quvvatlash jamgʻarmasi mablagʻlari hisobidan qoplanadi. 7. Xalqaro innovatsiya markazi direktoriga quyidagi huquqlar berilsin: Xalqaro innovatsiya markazining tuzilmasiga Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi bilan kelishilgan holda rivojlanish ustuvorligidan kelib chiqqan holda boshqaruv xodimlarining belgilangan umumiy soni doirasida oʻzgartirishlar kiritish; zarur hollarda, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi hamda Oliy taʼlim, fan va innovatsiyalar vazirligi huzuridagi Innovatsion rivojlanish agentligi bilan kelishilgan holda Xalqaro innovatsiya markazining ijro apparati tuzilmasiga Ilm-fanni moliyalashtirish va innovatsiyalarni qoʻllab-quvvatlash jamgʻarmasi mablagʻlari hisobidan moliyalashtiriladigan qoʻshimcha shtat birliklarini kiritish; qonun hujjatlarida nazarda tutilgan boshqa qoʻshimcha haq va ustamalardan qatʼi nazar, Xalqaro innovatsiya markazining budjetdan tashqari mablagʻlari hisobidan xodimlarga asosiy egallagan lavozimi boʻyicha lavozim maoshiga (tarif stavkalariga) ustamalar belgilash. 8. Oʻzbekiston Respublikasi Innovatsion rivojlanish vazirligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi hamda Oʻrmon xoʻjaligi davlat qoʻmitasining Nukus davlat oʻrmon xoʻjaligiga tegishli boʻlgan Nukus tumani, “Samanbay” qishloq fuqarolar yigʻini manzili boʻyicha joylashgan laboratoriya binosi va unga tutash 4 gektar hududni Xalqaro innovatsiya markaziga begʻaraz topshirish toʻgʻrisidagi taklifiga rozilik berilsin. Qoraqalpogʻiston Respublikasi Vazirlar Kengashi ilmiy-tadqiqot ishlarini amalga oshirish va tajriba dalalarini tashkil etish uchun laboratoriya binosiga tutash hududdan Xalqaro innovatsiya markaziga 20 gektar yer uchastkasi ajratilishini taʼminlasin. 9. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi belgilangan tartibda Xalqaro innovatsiya markazini zarur aloqa va global Internet tarmogʻiga keng polosali kirish bilan taʼminlasin. 10. 2021-yilning 1-yanvarigacha boʻlgan muddatga: Xalqaro innovatsiya markazi barcha turdagi soliqlarni toʻlashdan; Orolboʻyida innovatsiyalarni qoʻllab-quvvatlash jamgʻarmasi mablagʻlari hisobidan respublikada ishlab chiqarilmaydigan hamda belgilangan tartibda shakllantiriladigan roʻyxatlar boʻyicha Oʻzbekiston Respublikasi hududiga olib kelinadigan ilmiy-laboratoriya asbob-uskunalari, reagentlar va sarflash materiallari bojxona toʻlovlaridan (bojxona rasmiylashtiruvi uchun yigʻimlardan tashqari) ozod etilsin. 11. Oʻzbekiston Respublikasi Tashqi ishlar vazirligi: Shoʻrlanish sharoitida biodehqonchilik xalqaro markazining (ICBA) vakolatxonasini belgilangan tartibda akkreditatsiyadan oʻtkazishni taʼminlasin; Xalqaro innovatsiya markazining buyurtmanomalariga asosan ushbu markazda ishlash uchun jalb etilayotgan xorijiy mutaxassislarga kirish vizalari konsullik hamda boshqa yigʻimlar undirilmasdan, belgilangan tartibda rasmiylashtirilishini taʼminlasin. 12. Oʻzbekiston Respublikasi Ichki ishlar vazirligi Xalqaro innovatsiya markazining buyurtmanomalariga asosan mazkur qarorni amalga oshirish doirasida jalb qilinadigan xorijiy mutaxassislarga davlat boji toʻlashdan ozod etgan holda koʻp martalik vizalar berilishi va uzaytirilishini, shuningdek, ularning yashash joyida vaqtinchalik roʻyxatdan oʻtkazilishi hamda vaqtinchalik roʻyxatdan oʻtkazish muddati uzaytirilishini belgilangan tartibda taʼminlasin. 13. Oʻzbekiston Respublikasi Kambagʻallikni qisqartirish va bandlik vazirligi Xalqaro innovatsiya markazi buyurtmalariga asosan zimmalariga yuklatilgan vazifalarni bajarish maqsadida xorijiy mutaxassislarni respublikaga jalb etish uchun belgilangan tartibda ruxsatnomalar berilishini (muddati uzaytirilishini), shuningdek, xorijiy fuqarolarning Oʻzbekiston Respublikasi hududida mehnat faoliyati huquqiga tasdiqnomalar berilishini (muddati uzaytirilishini) taʼminlasin. 14. Oʻzbekiston Respublikasi Oliy taʼlim, fan va innovatsiyalar vazirligi huzuridagi Innovatsion rivojlanish agentligi boshqa manfaatdor idoralar bilan birgalikda: Amaliy yoʻnaltirilganlik va natijadorlikka alohida eʼtibor qaratgan holda Xalqaro innovatsiya markazining ilmiy-tadqiqot ishlarini samarali muvofiqlashtirishni, ularning zamonaviy fan va jahon ilmiy yutuqlari darajasiga muvofiqligini taʼminlasin; ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 15. Oʻzbekiston Milliy axborot agentligi, Oʻzbekiston Milliy teleradiokompaniyasi, Oʻzbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi ommaviy axborot vositalarida ushbu qarorning maqsad hamda vazifalarini keng yoritish boʻyicha chiqishlar va mavzuga oid koʻrsatuvlarni muntazam tashkil etish tavsiya etilsin. 16. Mazkur qarorning ijrosini nazorat qilish Oʻzbekiston Respublikasi Prezidenti Administratsiyasi rahbari Z.Sh. Nizomiddinov, Oʻzbekiston Respublikasi Prezidentining maslahatchisi A.A. Abduvaxitov va Oʻzbekiston Respublikasi Bosh vazirining oʻrinbosari S.R. Xolmuradov zimmasiga yuklansin.